તેમની કાર હવે તેમના ઘર તરફ દોડી રહી હતી, તેમની આંખમાં આંસુ હતા, પણ રાતના અંધારાને કારણે તેમનો ડ્રાઈવર તેમના આંસુ જોઈ શકતો ન્હોતો, તેમનું મન સતત તેમને ધીક્કારી રહ્યું હોય તેમને તેવું લાગી રહ્યું હતું, પોલીસની નોકરીમાં અનેક વખત તેમણે ખોટું કર્યું હતું પણ આટલો મોટો અનર્થ થઈ જશે તેની તેમને કલ્પના ન્હોતી  સિન્હા ગુજરાત કેડરમાં આવ્યા પછી તેઓ ગુજરાતમાં દારૂ પીતા ન્હોતા, પણ ઘરે પહોંચી તેમણે પોતના વોર્ડરોબમાં રહેલી વ્હીસકીની બોટલ કાઢી અને ઉતાવળે ગ્લાસ કાઢી લાર્જ પેગ બનાવ્યો, તે વ્હીસકીનો પેગ લગાવી બકબક કરતા પોતાના મનને શાંત કરવા માગતા હતા, પણ ગ્લાસ ભર્યો ત્યારે તેમની આંખમાંથી જાણે નદી વહેતી હોય તેમ આંસુ વહેવા લાગ્યા તેમના હાથમાં વ્હીસકીનો લાર્જ પેગ ભરેલો હતો, પણ જાણે તેમના હાથમાં તાકાત રહી ન્હોતી કે તે પોતાનો હાથમાં રહેલો ગ્લાસ પોતાના હોઠ સુધી લાવે, તેમના રૂમના નાઈટ લેમ્પમાં માત્ર સિન્હા અને તેમના હાથમાં રહેલા ગ્લાસની આકૃતિ દેખાતી હતી, તે રડતા પોતાની જગ્યાએ જ ઊભા હતા, તેમની આંખમાંથી ટપકતા આંસુ તેમના વ્હીસકીના પેગમાં પડી રહ્યા હતા.